## Víťazmi súťaže EU Datathon 2019 sú tímy z Rakúska, Talianska a Grécka

Tretí ročník podujatia EU Datathon vyvrcholil 13. júna 2019 záverečnou konferenciou v Bruseli, kde si zmeralo sily, zručnosti a nápady 12 tímov v troch súťažných výzvach.

Výzvou pre 12 finalistov (vybraných spomedzi 99 uchádzačov z celej Európy) bolo vytvorenie aplikácií, ktoré ponúkajú nové služby alebo pohľady s pomocou údajov, ktoré im sprístupnili inštitúcie EÚ. Súťaž zorganizoval Úrad pre publikácie EÚ v spolupráci s rumunským predsedníctvom Rady EÚ.

Vo výzve číslo 1 – „Inovatívne nápady prostredníctvom otvorených údajov EÚ“ – zvíťazil tím
„The Smartfiles Network“ z Rakúska. Tento tím si získal priazeň poroty tým, že umožnil prístup k rozhodnutiam súdov EÚ a vnútroštátnych súdov z akéhokoľvek PDF dokumentu, čo ľuďom pomáha porozumieť vývoju judikatúry a súvislostiam v nej.

Vo výzve číslo 2 – „Nový pohľad na ekonomiku a financie“ – zvíťazil tím „EconCartography: Economic Cartography for the European Union“ z Talianska. Tento tím poskytuje intuitívne a interaktívne vizualizácie, ktoré umožňujú skúmať komplexné črty hospodárstva EÚ.

Vo výzve číslo 3 – „Riešenie zmeny klímy“ – zvíťazil tím „Chloe Irrigation Systems“ z Grécka. Tento tím vytvoril sľubnú platformu, ktorá monitoruje a optimalizuje zavlažovanie s cieľom znížiť plytvanie vodou a náklady na ňu a zároveň zvýšiť objem úrody.

Každý z troch víťazných tímov získal odmenu vo výške 15 000 EUR. Tímy, ktoré sa v jednotlivej výzve umiestnili na druhom mieste, vyhrali 7 000 EUR a tímy na treťom mieste 3 000 EUR.

Viac informácií o víťazných tímoch a ich aplikáciách: <https://publications.europa.eu/eudatathon>.

Partneri Datathon EU 2019:

* Európska komisia (útvary pre rozpočet, hospodárske a finančné záležitosti, energetiku a štatistiky spolu so Spoločným výskumným centrom)
* Európska centrálna banka
* Európska investičná banka
* Európsky investičný fond
* Európska environmentálna agentúra
* Organizácia OSN pre výživu a poľnohospodárstvo.